2018. szeptember 3-án Marco Rossi a finnek és a görögök elleni Nemzetek Ligája-mérkőzések előtt megtartotta első sajtótájékoztatóját a magyar válogatott szövetségi kapitányaként, mely alkalomból kihirdette 23 fős keretét is. Az eredetileg még a kezdőcsapatba jelölt Botka Endre sérülés miatt az utolsó pillanatban került ki a Ferencvárosból a MOL Vidi FC elleni rangadó előtt, és a szövetségi kapitány a szóba jöhető játékosok állapotát kiértékelve úgy döntött, hogy Litauszki Róbertet, az Újpest FC védőjét hívja meg a Telkiben készülő keretbe. Az olasz mester csapata többnyire megegyezik Bernd Storck és Georges Leekens válogatottjával, ő maga is elmondta, hogy ilyen rövid idő alatt nem lehet radikális változtatásokat eszközölni, és hát nem olyan gazdag a magyar futball, hogy jelentősen cserélgetni lehessen. Gera Zoltán visszavonult, Juhász Roland nem akart visszatérni a magyar válogatotthoz, Dzsudzsák Balázsnak nincs csapata, így a 2016-os Európa-bajnokságon részt vevő csapat három legjobb játékosa nélkül készül a magyar válogatott a Nemzetek Ligája-mérkőzésekre. Négy újonc kapott meghívót: Tamás Krisztián, Nagy Gergő, Sallói Dániel és Litauszki Róbert. Kovács István 2014. november 18-a után most először kapott meghívót. A 23 fős keretből 11-en 26 évesek vagy fiatalabbak, 29 évesnél idősebb játékosból pedig mindössze kettő van: Pátkai Máté és Szalai Ádám is 30 évesek. A csapat átlagéletkora kereken 26,1 év, ami a másfél hónapja véget ért világbajnokságon a negyedik legfiatalabb lett volna.